ไร้มาตรการ! กกพ. เลื่อนชี้แจงขึ้น “เอฟที” หลังสังคมรอฟังแผนช่วยค่าไฟ
กกพ. ประกาศเลื่อนการชี้แจงตอบข้อซักถามค่าไฟฟ้าผันแปร (ค่าเอฟที) รอบเดือนกันยายน – ธันวาคม 2565”  วันนี้ หลังประชาชน  และผู้ประกอบการภาคธุรกิจ รอฟังคำตอบแผนช่วยเหลือ
กกพ. ประกาศเลื่อนการชี้แจงตอบข้อซักถามค่าไฟฟ้าผันแปร (ค่าเอฟที) รอบเดือนกันยายน – ธันวาคม 2565”  วันนี้ หลังประชาชน  และผู้ประกอบการภาคธุรกิจ รอฟังคำตอบแผนช่วยเหลือ
5 ส.ค. 2565

ผู้สื่อข่าวรายงานว่า จากกรณีที่ สำนักงานคณะกรรมการกำกับกิจการพลังงาน หรือ กกพ. เตรียมนัดสื่อมวลชน เพื่อชี้แจงตอบข้อซักถามค่าไฟฟ้าผันแปร หรือ ค่าเอฟที รอบเดือนกันยายน – ธันวาคม 2565 หลังจากเมื่อวันที่ 27 กรกฎาคมที่ผ่านมา ที่ประชุม กกพ. มีมติขึ้นค่าไฟฟ้าผันแปรอัตโนมัติ (เอฟที) งวดใหม่ (กันยายน-ธันวาคม 2565) เป็น 93.43 สตางค์ต่อหน่วย หรือเพิ่มขึ้น 68.66 สตางค์ต่อหน่วย จากปัจจุบัน (พฤษภาคม-สิงหาคม 2565) ค่าเอฟทีอยู่ที่ 24.77 สตางค์ต่อหน่วย
เมื่อรวมกับค่าไฟฟ้าฐาน 3.79 บาทต่อหน่วย จะส่งผลให้ค่าไฟฟ้าโดยรวมที่ประชาชนต้องจ่าย 4.72 บาทต่อหน่วย ตามต้นทุนเชื้อเพลิงที่สูงและผลจากเงินบาทอ่อนค่า โดยแนวทางนี้ถือเป็นอัตราต่ำสุดเพราะยังไม่มีการคืนหนี้ให้การไฟฟ้าฝ่ายผลิตแห่งประเทศไทย (กฟผ.) ที่แบกรับต้นทุนเชื้อเพลิงมาตั้งแต่ปี 2564 และการรับภาระงวดใหม่นี้จะทำให้กฟผ.แบกรับภาระประมาณถึง 1.7 แสนล้านบาท
ทั้งนี้หลังมีมติดังกล่าวสำนักงาน กกพ.นัดสื่อมวลชนแถลงข้อมูลเมื่อวันที่ 1 สิงหาคมที่ผ่านมา แต่เนื่องจากมีผู้บริหารในรัฐบาลประสานกับ กกพ.ขอให้พิจารณาให้รอบคอบและให้มาตรการช่วยเหลือกลุ่มผู้มีรายได้น้อยด้วย กกพ.จึงขอให้สำนักงานกกพ.เลื่อนแถลงข่าวไปก่อน
โดยรายงานข่าวระบุว่า โจทย์ที่รัฐบาลต้องการมี 2 แนวทางคือ 1.อยากให้กกพ.พิจารณาแนวทางต่ออายุมาตรการดูแลผู้ใช้ไฟที่ไม่เกิน 300 หน่วยต่อเดือนประเภทบ้านอยู่อาศัยและประเภทกิจการขนาดเล็ก (ไม่รวมส่วนราชการและรัฐวิสาหกิจ) ซึ่งเป็นกลุ่มผู้มีรายได้น้อย หรือกลุ่มเปราะบางถึงสิ้นปี โดยผู้ใช้ไฟฟ้าดังกล่าวที่จ่ายค่าไฟฟ้าให้กับการไฟฟ้านครหลวง (กฟน.) และการไฟฟ้าส่วนภูมิภาค (กฟภ.) จะได้รับส่วนลดค่าไฟฟ้าจากการลดค่าไฟฟ้าผันแปรอัตโนมัติ (เอฟที) ที่ 0.2338 บาทต่อหน่วย (จ่ายเท่าอัตราเดิมของเดือนมกราคม-สิงหาคม 2565) ซึ่งเดิมมาตรการที่ดำเนินอยู่รัฐบาลจัดสรรงบประมาณให้ แต่ครั้งนี้ไม่มีเม็ดเงินให้ กกพ.จึงไม่สามารถดำเนินการให้ได้
2.หากไม่สามารถดำเนินการได้เพราะไม่มีงบประมาณ อยากขอให้กกพ.พิจารณาแนวทางพิจารณาสูตรคิดคำนวณค่าไฟใหม่ ภายใต้เกณฑ์ใครใช้ไฟน้อยให้ค่าไฟอัตราต่ำ ใครใช้ไฟมากให้จ่ายค่าไฟสูง แต่กกพ.ยังไม่สามารถทำได้ทันที เพราะต้องใช้เวลาดำเนินการหากจะปรับสูตร อาจต้องเปิดรับฟังความเห็นผู้มีส่วนได้เสีย และอาจต้องเสนอเข้าคณะกรรมการนโยบายพลังงานแห่งชาติ (กพช.) ที่มีพล.อ.ประยุทธ์ จันทร์โอชา นายกรัฐมนตรี เป็นประธาน จึงไม่สามารถปรับสูตรให้ได้
ความคืบหน้าล่าสุด ในไลน์กลุ่มห้องนักข่าวสายพลังงาน ใจความว่า สำนักงานคณะกรรมการกำกับกิจการพลังงาน (สำนักงาน กกพ.) ขอแจ้งเลื่อน “การชี้แจงตอบข้อซักถามค่าไฟฟ้าผันแปร (ค่าเอฟที) รอบเดือนกันยายน – ธันวาคม 2565” ในวันนี้ (5 สิงหาคม 2565) ไปอย่างไม่มีกำหนด อย่างไรก็ตามเรื่องนี้ยังเป็นเรื่องที่สังคม ประชาชาชนทั่วไป และผู้ประกอบการในธุรกิจต่างๆ ยังรอคำตอบ เพราะเรื่องค่าไฟมีผลต่อการใช้ชีวิต และจะทำให้ต้นทุนการผลิตเพิ่มขึ้น